የህዝብ መዝናኛ ክበቦች ለኮሮና ወረርሽኝ መባባስ ምክንያት እንዳይሆኑ ተጠየቀ
አዲስ አበባ፡- በአዲስ አበባ የሚገኙ የህዝብ መዝናኛ ክበቦች ላይ ያለው ጥግግትና መጨናነቅ እየተባባሰ በመሆኑ ለወረርሽኙ መባባስ ምክንያት እንዳይሆን ጥንቃቄ ሊደረግ እንደሚገባ ተጠቆመ። አስተያየታቸውን ለአዲስ ዘመን የሰጡ የአዲስ አበባ ከተማ ነዋሪዎች በተለያዩ ወረዳዎች የሚገኙ የቀበሌ መዝናኛ ክበቦች የተገልጋዮች ፈቀቅታ ባለመኖሩ ሰዎች ተቀራርበው ጊዜያቸውን እያሳለፉ በመሆኑ ለቫይረሱ መስፋፋት ምክንያት እንዳይሆኑ እንሰጋለን ብለዋል። በሰባተኛ አካባቢ ነዋሪ የሆኑ አቶ ተሻለ በርሄ፤ መንግሥት ከረንቡላ ቤቶች፣ ሺሻ ቤቶችና ጫት መቃሚያዎችን ማሸጉንና ጠጅ ቤቶችን ጨምሮ ጭፈራ ቤቶችና አንዳንድ ግሮሰሪዎች አገልግሎት እንዳይሰጡ ያደረገው ህዝብ ስለሚበዛባቸውና ወረርሽኙን ለመከላከል መሆኑን ጠቁመው፤ የመዝናኛ ክበቦች በተገልጋይ ብዛት የተጨናነቁ ስለሆነ መተፋፈጉን ለማስቀረት ወንበሮችን መቀነስ ካልሆነም ለተወሰነ ጊዜ ለአገልግሎት ዝግ የሚሆኑበት መንገድ ሊመቻች እንደሚገባ ተናግረዋል። መንግሥት ወረርሽኙን ለመከላከል ለሚያደርገው ጥረት የእምነት ተቋማት የህዝብ ፈቀቅታን ለመቀነስ ዝግ እንዲሆኑ መወሰኑ የወረርሽኙን አሳሳቢነት በማየት ነው ያሉት አቶ ፍቃዱ በለጠ በበኩላቸው መንግሥት የግለሰብ መጠጥ ቤቶች ላይ ርምጃ ሲወስድ በተገልጋዮች የተጨናነቁትን የህዝብ መዝናኛ ክበባት ላይ ርምጃ ሊወስድ ይገባል ሲሉ ገልጸዋል። በኳስ ሜዳ ነዋሪ የሆኑት አቶ ታሪኩ ወልደሰንበት ወረርሽኙን ለመከላከል ርምጃ መወሰዱ አግባብ ቢሆንም አድልዎና ፍትሐዊነት የጎደለው ርምጃ እየተወሰደ መሆኑን ገልፀዋል። ወደ አበበ ቢቂላ ስታዲየም መታጠፊያ የሚገኝ መዝናኛ ክበብ በህዝብ የተጨናነቀ መሆኑን ጠቅሰው ለይስሙላ አመሻሽ ላይ እንደሚዘጋና አንዳንድ የግል መጠጥ ቤቶችም በህዝብ ታጭቀው እየታዩ እንደሚታለፉ ጠቁመዋል። በኳስ ሜዳ ወረዳ ሰባት ነዋሪ አቶ ኤልያስ ካሳ አንዳንድ መጠጥ ቤቶች አላግባብ መዘጋታቸውንና የሸማቾች መዝናኛ ማዕከላት በሳንቲም ቅናሽ ሰበብ ቀኑን ሙሉ ብዙ ሰው እንደሚስተናገድ ጠቁመው ርምጃ ያልተወሰደው የሸማቾች ስለሆነ መሆኑን ጠቁመው “ወረርሽኙ በመዝናኛ ክበባቱ የለም ወይ? ሲሉ ይጠይቃሉ።” ሁሉም ላይ ፍትሐዊ አሠራር መሠራት እንዳለበትና መንግሥት ልጅና የእንጀራ ልጅ አድርጎ መሥራቱ ፋይዳ የለውም ሲሉም ተናግረዋል። 
የአዲስ አበባ ኅብረት ሥራ ኤጀንሲ ምክትል ሥራ አስኪያጅ አቶ ሲሳይ አረጋ ለቀረበው ቅሬታ በሰጡት ምላሽ 198 መዝናኛ ክበባት እንዳሉና ብዙዎች በተመጣጠኝ ዋጋ የሚስተናገዱበት መሆኑን ጠቁመው ፤መዝናኛ ክበባቱ አገልግሎት ሲሰጡ የንፅህና መጠበቂያ ሳኒታይዘር እንዲሟላላቸው መደረጉን ኅብረተሰቡ ለሚበላውና ለሚጠጣው ነገር እንዳይጨነቅ እንደሚረዳ ጠቅሰዋል።ከምሽቱ አንድ ሰዓት እንዲዘጉ ግብረኃይል አቋቁመን ያለውን ክፍተት ለመድፈን እየሠራን ነው ይላሉ። 
አቶ ሲሳይ አክለውም አገልግሎት ሲሰጡ በዝቅተኛ ዋጋ መመገብ የሚፈልጉ ሰዎች የሚጠቀሙበት መሆኑ መታሰብ እንዳለበት፤ ተጠጋግተው መቀመጥ እንደሌለባቸውም ግንዛቤ የመፍጠሩ ሥራ እየተሠራ ነው። ደህንነታቸው እንዲጠበቅም ክትትል አድርገን መሥራት አለብን፤ ሁሉም ቦታ ግን ችግር አለ ማለት አይደለም ሲሉ ገልጸዋል። አዲስ ዘመን ሚያዝያ 5/ 2012 ኃይለማርያም ወንድሙ